Nóg ŉ haatspraaksaak: BLF daag nie opFoto: Solidariteit Solidariteit se haatspraaksaak teen die BLF en Lindsay Maasdorp is vandag uitgestel nadat die BLF die hofdatum bloot geïgnoreer het. Ten spyte van behoorlike betekening het regter Ratha Mokgoathleng ’n kennisgewing van plasing in Beeld, The Star en The Sowetan gelas omdat dit so ’n prominente saak van grondwetlike belang is en die hof die BLF se teenwoordigheid vereis. Die saak is tot 17 September 2019 uitgestel. “Dit is maar net ’n uitstel van die onvermydelike vir Maasdorp en die BLF. Hulle dag van afrekening sal kom, en dit gaan nie vir hulle aangenaam wees nie,” sê Anton van der Bijl, hoof van Solidariteit se regsdienste. Solidariteit het die haatspraakklag teen dié party op 14 Februarie 2019 by die gelykheidshof ingedien nadat Solidariteit ’n mandaat van die slagoffers van die Driehoek-skoolramp se ouers ontvang het. Die klag het gevolg nadat Lindsay Maasdorp, die BLF se woordvoerder, die tragiese dood van vier jong leerlinge op sosiale media gevier het. Hy het geskryf: “I would ‘mourn’ the deaths of the victims if they turned out to be black but ‘celebrate’ them if they were white.” Hy brei dan ook verder uit: “If our God has finally intervened and our ancestors have petitioned and seen that these white land thieves have now died then I definitely celebrate it. I celebrate the death of our enemies, their children, their cats and their dogs. That is our position.” Andile Mngxitama, leier van die BLF, was gister in die gelykheidshof in Johannesburg waar ’n afsonderlike haatspraaksaak teen hom moes begin. Sy regspan het uit die staanspoor laat blyk dat hulle nie gereed is om met die saak voort te gaan nie. Die saak is tot 18 en 20 September uitgestel. Mngxitama het buite die hof weer verskeie rassistiese uitlatings gemaak. Die burgerregte-organisasie AfriForum het in Desember 2018 klagte teen Mngxitama ingedien nadat hy in ’n toespraak op Potchefstroom moord op wit mense aangehits het. Hy het toe onder meer gesê: “We’ll kill their children. We’ll kill their women. We’ll kill anything that we find on our way…. We’ll kill their dogs. We’ll kill their cats. We’ll kill anything that comes before us.”